**DEDDF GWASANAETHAU CYMDEITHASOL A LLESIANT (CYMRU)**

**TAFLEN**

**Deddf Galluedd Meddyliol 2005**

# Cyflwyniad

Mae Deddf Galluedd Meddyliol yn ymwneud ag amddiffyn a hyrwyddo hawliau unigolion (oedolion a phlant 16-17 oed) sydd heb y gallu i wneud penderfyniad arbennig neu weithredu cam arbennig drostyn nhw eu hunain ar yr adeg pan fo angen gwneud hynny h.y ‘penderfyniadau sy’n benodol i bopeth’. Mae’n adlewyrchu’r ffaith nad yw’r gallu efallai gan bobl i wneud rhai penderfyniadau drostyn nhw eu hunain ond â’r gallu i wneud penderfyniadau eraill. Mae hefyd yn adlewyrchu’r ffaith mai dros dro efallai yw eu diffyg gallu. Gall hyn fod oherwydd eu bod yn dioddef o salwch neu gyflwr sy’n golygu bod eu gallu yn newid neu efallai, ar adeg pan fo rhaid gwneud y penderfyniad, eu bod yn anymwybodol neu o dan ddylanwad cyffuriau neu alcohol er enghraifft. Athroniaeth sylfaenol y Ddeddf Galluedd Meddyliol yw sicrhau bod unrhyw benderfyniad a wneir, neu gam a weithredir ar ran rhywun sydd heb y gallu i wneud penderfyniad neu i weithredu dostyn nhw eu hunain, er eu lles pennaf.

Mae disgwyl i bob ymarferwr sy’n darparu cyngor a chynhorthwy, yn asesu anghenion gofal a chymorth a chynllunio ac adolygu gofal, yn ogystal ag ymholiadau am ddiogelu, ddeall y Ddeddf Galluedd Meddyliol a’i chymhwyso gan gynnwys deall y modd y mae'r Ddeddf Galluedd Meddyliol yn rhyngwynebu gyda Deddf Gwasanaethau Cymdeithasol a Llesiant (Cymru) 2014. Rhaid eu bod yn gallu:

* cynnig tystiolaeth eu bod yn defnyddio egwyddorion y Ddeddf Galluedd Meddyliol
* deall y broses o wneud penderfyniadau â chymorth; a phwysigrwydd ystyried yr ymyriadau lleiaf cyfyngol
* deall y modd yr asesir gallu; sut y penderfynir beth yw’r lles pennaf a beth yw amddifadu rhywun o’i ryddid

Mae disgwyl iddyn nhw wybod ychydig am gyfraith achosion perthnasol o’r Llys Gwarchod.

# Eiriolwyr Galluedd Meddyliol Annibynnol

Cyflwynodd y Ddeddf Galluedd Meddyliol yr Eiriolwyr Galluedd Meddyliol Annibynnol (IMCA). O dan y Ddeddf Galluedd Meddyliol, pan fydd pobl yn cwrdd â meini prawf ar gyfer IMCA, mae gan awdurdodau lleol a’r GIG **ddyletswydd** i gyfarwyddo IMCA ar benderfyniadau ar newid llety a thriniaeth ar gyfer cyflwr meddygol difrifol. Ar gyfer adolygiad o achosion a gweithdrefnau ar amddiffyn oedolion, mae gan awdurdodau lleol a’r GIG **bwerau** i benodi Eiriolwr Galluedd Meddyliol Annibynnol (os ydyn nhw’n ystyried y byddai’n fuddiol gwneud hynny).

Mae Eiriolwyr Galluedd Meddyliol Annibynnol yn annibynnol ac yn gweithio i ddarparwyr eiriolaeth sydd ddim yn rhan o awdurdod lleol na’r GIG. Mae Deddf Galluedd Meddyliol yn gofyn bod asesiadau gallu yn dibynnu’n benodol ar benderfyniadau. Bydd yr IMCA yn peidio â bod yn rhan o achos unwaith mae’r mater o benderfynu wedi dod i ben a’u bod yn ymwybodol bod y camau arfaethedig wedi’u gweithredu. Fyddan nhw ddim yn gallu darparu cymorth eiriolaeth parhaus ar gyfer y person. Os ystyrir bod angen cymorth eiriolaeth ar ôl i’r IMCA dynnu nôl, efallai bydd angen cyfeirio’r person at sefydliad eiriolaeth lleol.

Mae’r hawl i gael IMCA yn berthnasol i benderfyniadau am lety hir-dymor wrth   
symud i ysbyty ac o’r ysbyty neu gartref gofal neu symud rhwng y cyfryw letyau   
(a phenderfyniadau ar driniaeth meddygol difrifol). Mae Eiriolwr Galluedd Meddyliol Annibynnol yn diogelu hawliau pobl sydd:

yn wynebu penderfyniad am symudiad hir-dymor; **ac**

heb y gallu i wneud penderfyniad penodol ar yr adeg pan fo angen; **ac**

heb neb arall sy’n fodlon ac yn gallu eu cynrychioli nac i ymgynghori â nhw yn ystod y broses o weithio allan beth sydd er eu lles pennaf, heblaw am staff cyflogedig

Ni all IMCA gymryd rhan os bydd gan berson y galluedd (neu bod y newid arfaethedig yn ei lety hir-dymor yn ofyniad o dan Ddeddf Iechyd Meddwl 1983).

Rhaid i Eiriolwr Galluedd Meddyliol Annibynnol unigol fod:

yn meddu ar brofiad penodol (perthnasol i weithio gyda phobl sydd angen cymorth i wneud penderfyniadau, profiad o eiriolaeth a phrofiad o systemau iechyd a gofal cymdeithasol)

wedi cael hyfforddiant IMCA

yn onest ac o gymeriad da

yn gallu gweithredu’n annibynnol

Rhaid iddyn hefyd wybod sut i gynorthwyo a chynrychioli pobl sydd â dementia ac anawsterau dysgu neu namau meddyliol eraill sy’n golygu bod hynny’n amharu ar allu’r person i wneud penderfyniadau.

# Rhyngwyneb â’r Deddf Gwasanaethau Cymdeithasol a Llesiant (Cymru) 2014

Mae eiriolaeth annibynnol yn debyg o dan y ddwy Ddeddf, fodd bynnag, mae’r ddyletswydd i ddarparu eiriolaeth annibynnol o dan Ddeddf Gwasanaethau Cymdeithasol a Llesiant (Cymru) 2014 yn ehangach ac yn berthnasol i set   
ehangach o amgylchiadau. Mae Deddf 2014 yn darparu cymorth eiriolaeth annibynnol i’r canlynol:

pobl â’r galluedd ond a fyddai’n wynebu rhwystrau a fyddai’n eu hatal rhag cymryd rhan lawn ym mhrosesau gofal a chymorth allweddol, onibai bod rhywun ar gael i’w cynorthwyo a’u cynrychioli, yn ogystal â’r rhai heb y galluedd;

pobl o ran eu hasesiad a/neu eu cynllun gofal a chymorth hyd yn oed petai newid yn y llety yn cael ei ystyried;

pobl o ran adolygiad o gynllun gofal a/neu gymorth (yn ddyletswydd nid pŵer);

pobl o ran y prosesau diogelu (er y gallai gynnwys IMCA os yw’r awdurdod wedi ymarfer ei bŵerau disgresiwn o dan y Deddf Galluedd Meddyliol)

gofalwyr sydd yn wynebu rhwystrau eu hunain rhag cymryd rhan lawn, os oes ganddyn nhw’r galluedd ai peidio;

pobl sydd ganddyn nhw rywun priodol i ymgynghori ag e/hi at ddibenion gwneud penderfyniadau er lles pennaf o dan y Ddeddf Galluedd Meddyliol, ond sydd ddim yn gallu a/neu ddim yn fodlon hwyluso cyfranogiad y person ym mhrosesau gofal a chymorth yr awdurdod

Dyw rôl eiriolwr proffesiynol annibynnol o dan Ddeddf 2014 ddim yn ymwneud cymaint â bod yn sail i benderfyniadau er budd pobl ond yn ymwneud mwy â chynorthwyo’r person yn weithredol i wneud penderfyniadau drostyn nhw eu hunain   
a chymryd rhan lawn ym mhrosesau gofal a chymorth, ac yna cynrychioli eu buddiannau os oes angen hynny. Mae’r Côd Ymarfer wedi’i lunio yn nhermau helpu pobl i ddeall ac arfer eu hawliau a hefyd herio penderfyniadau lle bo angen.

Mae’n debygol y bydd pobl sy’n gymwys i gael eiriolaeth annibynnol o dan Ddeddf 2014, ond ddim i gael Eiriolwr Galluedd Meddyliol Annibynnol (IMCA). Fodd bynnag, bydd y mwyafrif o bobl sy’n gymwys i gael eiriolaeth annibynnol o dan Ddeddf Galluedd Meddyliol 2005 o ran cynllunio gofal ac adolygiad o gymorth hefyd yn gymwys am eiriolaeth annibynnol o dan Ddeddf 2014. Mae’r ddwy Ddeddf, Deddf 2014 a’r Ddeddf Galluedd Meddyliol yn cydnabod yr un meysydd o anhawster. Y prawf o dan y Ddeddf Galluedd Meddyliol yw a yw’r person ‘heb y galluedd’ i wneud penderfyniadau penodol tra yn y Ddeddf newydd y prawf yw a yw’r person yn wynebu rhwystrau sy’n ei atal rhag cymryd rhan lawn, rhwystrau a allai gael eu goresgyn dim ond os bydd rhywun ar gael i’w gynorthwyo a’i gynrychioli (ac nad oes ganddo/ganddi unrhyw ‘unigolyn priodol’ sy’n fodlon ac yn gallu ei gynrychioli).

I alluogi’r person dderbyn eiriolaeth ddi-dor a heb orfod ailadrodd ei stori wrth wahanol eiriolwyr, gallai’r un person ddarparu cymorth fel eiriolwr proffesiynol annibynnol yn y ddwy rôl, os yw e wedi’i hyfforddi, yn gymwys ac yn meddu ar y sgiliau priodol i wneud y ddwy. Fodd bynnag, o dan ba ddeddfwriaeth bynnag y   
mae’r eiriolwr sy’n darparu cymorth yn gweithredu, dylai gwrdd â’r gofynion priodol   
ar gyfer eiriolwr proffesiynol annibynnol o dan y ddeddfwriaeth honno.

Rhaid i’r awdurdod lleol gyflawni ei ddyletswyddau o ran gweithio gydag IMCA a ddarparwyd o dan Ddeddf Galluedd Meddyliol yn ogystal â dyletswyddau eiriolwr proffesiynol annibynnol o dan Ddeddf Gwasanaethau Cymdeithasol a Llesiant (Cymru) 2014 pan fydd eiriolwr yn gweithredu yn y ddwy rôl.